b'\n_START_ARTICLE_\nVarianssi\n_START_PARAGRAPH_\nVarianssi on todenn\xc3\xa4k\xc3\xb6isyyslaskennassa ja tilastotieteess\xc3\xa4 satunnaismuuttujan hajonnan mitta. Varianssi kuvaa sit\xc3\xa4, kuinka paljon satunnaismuuttujan arvot keskim\xc3\xa4\xc3\xa4rin vaihtelevat odotusarvosta. Kun arvot keskittyv\xc3\xa4t odotusarvon ymp\xc3\xa4rille tiiviisti, on varianssin arvo pieni, ja kun arvot ovat hajallaan odotusarvon ymp\xc3\xa4rill\xc3\xa4, on sen arvo suuri. Reaaliarvoisen satunnaismuuttujan varianssi on sen toinen keskusmomentti. Varianssin yksikk\xc3\xb6 on satunnaismuuttujan yksikk\xc3\xb6 korotettuna toiseen potenssiin. Varianssin neli\xc3\xb6juurta sanotaan keskihajonnaksi, jonka yksikk\xc3\xb6 on sama kuin satunnaismuuttujalla.'